Indlæg af kridterne

På opfordring vil vi fortælle lidt om vores arbejde, vi, der sørger for at boldbanerne bliver kridtet op, så de klart og tydeligt markerer, hvor der skal spilles bold.

Udvalget består af Thomas Nørgård (har været kridter i 14 år)

Jørgen Vind (har været kridter 6 år)

Verner Jessen (har været kridter i 1 år)

Det fungerer på den måde, at formanden sender information ud om, hvilke baner der i ugens løb skal anvendes, og hvad tidspunkt banerne skal anvendes på. Så er det op til kridterne at sørge for at banerne, som skal anvendes bliver kridtet op til det angivne tidspunkt. Her er det Thomas, som er udvalgsformand, der går ind og uddelegerer arbejdet, for det er jo sådan at vi 3 ikke nødvendigvis skal være der i hver uge, men efter indbyrdes aftale tage vores tjørn.

Der er mange hold i N R U I både børne/ungdom/ seniorer , så der er baner fra 3 -5-7-8-11 mands. Så er der træningsbaner, så det er udtryk for en livlig aktivitet, men det gør også arbejdet mere interessant, for det er sjovere, når der er liv på idrætsanlægget.

Hvordan kører det så? Her må man skele meget til vejret. Man kan ikke lave noget god opkridtning på vådt græs, især ikke i og efter regnvejr, så der må skeles til vejrmeldingerne, og så stjæle den tid, der er, når det er tørvejr.

Om sommeren bliver der slået græs, (det er kommunen der står for det) tirsdag formiddag og på opvisningsbanerne også om på fredagen, så det er klart, at det må der tages hensyn til, så der ikke kridtes lige før, men efter at der er slået græs.

Sæsonen strækker sig fra februar og helt ind i november måned. Vi begynder med, at banerne bliver målt op, så de har de mål som er godkendte mål til de forskelige baners størrelse. Først er det træningsbanerne, som kridtes op. Og når det er den tidlige årstid anvendes der kalk. Vi sørger altid for at markere udgangspunkterne med en håndfuld kalk, for at markere, at det er her, der måles ud fra, og så har vi målebånd, som trækkes ud i den længde, som skal anvendes for at markere linjerne i opkridtningen.

Senere går vi over til flydende materiale, der er en form for flydende maling, som blandes med vand og tilsættes en flydende olie. Alt det hældes i en tønde og omrøres, og så har vi en flydende masse på ca. 200 liter. Det tapper vi i 25 liters dunke, som så kobles på vores sprøjte, hvor et batteri sørger for, at det giver et tryk, så det danner en linje, når vi skubber den over banen. Er der meget aktivitet på vores boldanlæg, skal der bruges ca. 200 liter på en uge.

Med venlig hilsen Kridterne Thomas Nørgård Jørgen Vind Verner Jessen